નિરમા યુનિવર્સિટી ખાતેના એક કાર્યક્રમમાં આવેલાં સુબ્રમણ્યમ સ્વામીએ પત્રકારો સાથેની વાતચીતમાં એવો ગંભીર આક્ષેપ પણ કર્યો હતો કે,‘દેશના ચાર ઉચ્ચ અધિકારીઓ નાણાં સચિવ હસમુખ અઢિયા, CBIના જોઇન્ટ ડિરેક્ટર રાકેશ અસ્થાના અને પીએમઓમાં કાર્યરત પી.કે. મિશ્રા અને ભાસ્કર કુલ્બેની ગેંગ મોદી સરકારનું અહિત કરવામાં લાગી છે. અમારા જ એક મંત્રીના ઇશારે આ ગેંગ પૂર્વ નાણાંમંત્રી પી. ચિદમ્બરમને બચાવવાનું કામ કરી રહી છે. તેઓ સરકારના પગ કાપવાનું કામ કરી રહ્યાં છે. આ ગેંગના સભ્યો પોતાની દાદાગીરી જમાવવા ભાજપા વિરોધી પગલાં લેતાં પણ ખચકાતાં નથી. EDના જોઇન્ટ ડિરેક્ટર રાજેશ્વરસિંહનું પ્રમોશન હસમુખ અઢિયાએ એક વર્ષથી રોકી રાખ્યું છે. હાલના સંજોગોમાં જો તેમને પણ હોદ્દા પરથી હટાવવામાં આવશે તો હું સમજીશ કે ચિદમ્બરમને બચાવવા જ આ બધું થઇ રહ્યું છે. જે દિવસે આવું થયું એ દિવસે હું ચિદમ્બરમ, રાહુલ ગાંધી અને સોનિયા ગાંધી સામે કરેલાં કોર્ટ કેસો પાછા ખેંચી લઇશ. હું દેશ અને પક્ષની ભલાઇ માટે લડી રહ્યો છું, પરંતુ આવી ઘટનાઓથી મારી પીઠમાં ખંજર મારવામાં આવી રહ્યું છે.’